20-vuotiaat nuoret katosivat uudenvuoden yönä.

Kaksi kateissa ollutta iisalmelaisnuorta on löydetty hukkuneena Paloisvirrasta Iisalmen keskustan tuntumassa, tutkinnanjohtaja Veli Pallonen vahvistaa IS:lle.

Tapauksessa ei Pallosen mukaan tällä hetkellä epäillä rikosta. Hän ei kommentoinut tässä vaiheessa asiaa enempää.

– Poliisin omilla tutkintamenetelmillä tultiin siihen tulokseen, että tuosta kohtaa ruvetaan etsimään, Pallonen kertoo.

Omaiset ja ystävät etsivät kadonneita nuoria kaupungilla torstaina myöhäiseen iltaan asti. Salla-Mari Tuorilainen ja Markus Heikkilä katosivat uutenavuotena.

20-vuotiaat nuoret nähtiin viimeksi uudenvuodenyönä kaupungin keskustassa sijaitsevassa ravintolassa ja kävelemässä rautatieasemalle päin. Heihin ei saatu yhteyttä sen jälkeen.

Heikkilän kanssa samassa kaveriporukassa juhlinut kertoi Ilta-Sanomille nähneensä Tuorilaisen ravintola Cavessa vielä vuoden vaihtumisen jälkeen. Porukka oli jutellut baaritiskillä hyvillä mielin, uuden vuoden juhlatunnelmissa.

Poliisi ja pelastuslaitos etsivät nuoria Paloisvirran molemmin puolin rannalla perjantaina. Etsinnät tapahtuivat kylmässä ja sateisessa säässä. Mukana oli myös sukeltaja. Nuoria etsittiin perjantaina myös maastosta.